DEĊIŻJONI TAL-KUMMISSJONI
tad-29 ta’ Ottubru 2008
dwar kontribuzzjoni finanzjarja Komunitarja għall-programmi ta’ kontroll, ta’ spezzjoni u ta’ sorveljanza tas-sajd ta’ l-Istati Membri għall-2008
(notifikata taħt id-dokument numru C(2008) 6262)
(2008/860/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 861/2006 tat-22 ta’ Mejju 2006 li jistabbilixxi miżuri finanzjari Komunitarji għall-implimentazzjoni tal-Politika Komuni tas-Sajd u fil-qasam tal-Liġi tal-Baħar (1), u b’mod partikolari l-Artikolu 21 tiegħu,
Billi:
(1)
L-Istati Membri bagħtu lill-Kummissjoni l-programm ta’ kontroll tas-sajd tagħhom għall-2008 flimkien ma’ l-applikazzjonijiet għall-kontribuzzjoni finanzjarja Komunitarja għall-ispejjeż li se jintefqu fit-twettiq tal-proġetti fit-tali programm.
(2)
L-applikazzjonijiet li jikkonċernaw l-azzjonijiet elenkati fl-Artikolu 8(a) tar-Regolament (KE) Nru 861/2006 jistgħu jikkwalifikaw għal finanzjament Komunitarju.
(3)
L-applikazzjonijiet għal finanzjament Komunitarju għandhom ikunu konformi mar-regoli stabbiliti fir-Regolament tal-Kummissjoni (KE) Nru 391/2007 (2).
(4)
Huwa xieraq li jiġu ffissati l-ammonti massimi u r-rata tal-kontribuzzjoni finanzjarja Komunitarja fi ħdan il-limiti stabbiliti bl-Artikolu 15 tar-Regolament (KE) Nru 861/2006 u li jiġu stabbiliti l-kundizzjonijiet li skondhom tista’ tingħata t-tali kontribuzzjoni.
(5)
Sabiex wieħed jikkwalifika għall-kontribuzzjoni, it-tagħmir tal-lokalizzazzjoni awtomatiku għandu jissodisfa r-rekwiżiti ffissati bir-Regolament tal-Kummissjoni (KE) Nru 2244/2003 tat-18 ta’ Diċembru 2003 li jistabbilixxi dispożizzjonijiet dettaljati dwar is-Sistemi ta’ Sorveljanza tal-Vapuri bbażati fuq satellita (3).
(6)
Il-miżuri pprovduti f’din id-Deċiżjoni huma skond l-opinjoni tal-Kumitat għas-Sajd u l-Akkwakultura,
ADOTTAT DIN ID-DEĊIŻJONI:
Artikolu 1
Is-suġġett
Din id-Deċiżjoni tipprovdi għal kontribuzzjoni finanzjarja Komunitarja għall-2008 għan-nefqa mġarrba mill-Istati Membri fl-2008 għall-implimentazzjoni tas-sistemi ta’ monitoraġġ u ta’ kontroll li japplikaw għall-politika komuni tas-sajd, kif imsemmija fl-Artikolu 8(a) tar-Regolament (KE) Nru 861/2006. Din tistabbilixxi l-ammont tal-kontribuzzjoni finanzjarja Komunitarja għal kull Stat Membru, ir-rata tal-kontribuzzjoni finanzjarja Komunitarja u l-kundizzjonijiet li skondhom tista’ tingħata t-tali kontribuzzjoni.
Artikolu 2
Għeluq ta’ l-obbligi pendenti
L-Istati Membru għandhom jiżguraw li l-pagamenti kollha li għalihom qed tintalab rifużjoni għandhom jitħallsu mill-Istat Membru kkonċernat sat-30 ta’ Ġunju 2012. Il-pagamenti mħallsa mill-Istat Membru wara din id-data ta’ skadenza mhux se jkunu eliġibbli għar-rifużjoni. L-approprjazzjonijiet tal-baġit relatati ma’ din id-Deċiżjoni għandhom jiġu diżimpenjati sa mhux aktar tard mill-31 ta’ Diċembru 2013.
Artikolu 3
Teknoloġiji ġodda u networks ta’ l-IT
L-ispiża mġarrba għax-xiri, l-installazzjoni u l-assistenza teknika għat-teknoloġija informatika u l-istabbiliment ta’ netwerks ta’ l-IT sabiex tippermetti skambju ta’ dejta effiċjenti u sigur relatata mal-monitoraġġ, il-kontroll u s-sorveljanza ta’ l-attivitajiet tas-sajd, għandha tikkwalifika għal kontribuzzjoni finanzjarja ta’ 50 % ta’ l-ispejjeż eliġibbli fi ħdan il-limiti stabbiliti fl-Anness I.
Artikolu 4
Tagħmir tal-lokalizzazzjoni awtomatiku
1. L-ispiża mġarrba għax-xiri u t-twaħħil fuq il-bastimenti tas-sajd ta’ tagħmir tal-lokalizzazzjoni awtomatiku li jippermetti li l-bastimenti jiġu mmonitorjati mill-bogħod minn ċentru tal-monitoraġġ tas-sajd permezz ta’ sistema tal-monitoraġġ tal-bastimenti (VMS) għandha tikkwalifika għal kontribuzzjoni finanzjarja massima ta’ EUR 4 500 għal kull bastiment fi ħdan il-limiti stabbiliti fl-Anness II.
2. Fi ħdan il-limitu ta’ EUR 4 500 pprovdut fil-paragrafu 1, il-kontribuzzjoni finanzjarja għall-ewwel EUR 1 500 ta’ l-ispiża eliġibbli se tkun b’rata ta’ 100 %.
3. Il-kontribuzzjoni finanzjarja għall-ispiża eliġibbli li kienet bejn EUR 1 500 u EUR 4 500 għal kull bastiment għandha tammonta għal massimu ta’ 50 % tat-tali spiża.
4. Sabiex jikkwalifika, it-tagħmir tal-lokalizzazzjoni awtomatiku għandu jissodisfa r-rekwiżiti ffissati bir-Regolament (KE) Nru 2244/2003.
Artikolu 5
Sistemi ta’ reġistrazzjoni u ta’ rappurtar elettroniċi
L-ispiża mġarrba għax-xiri, l-installazzjoni u l-assistenza teknika għal sistemi ta’ reġistrazzjoni u ta’ rappurtar elettroniċi (ERS) f’Ċentru tal-Monitoraġġ tas-Sajd, sabiex jippermettu skambju ta’ dejta effiċjenti u sigur relatata mal-monitoraġġ, il-kontroll u s-sorveljanza ta’ l-attivitajiet tas-sajd, għandhom jikkwalifikaw għal kontribuzzjoni finanzjarja ta’ 50 % ta’ l-ispiża eliġibbli fi ħdan il-limiti stabbiliti fl-Anness III.
Artikolu 6
Tagħmir ta’ reġistrazzjoni u ta’ rappurtar elettroniku
1. L-ispiża mġarrba għax-xiri u t-twaħħil abbord ta’ bastimenti tas-sajd ta’ tagħmir ta’ l-ERS li jippermetti li l-bastimenti jirreġistraw u jirrappurtaw elettronikament dejta dwar l-attivitajiet tas-sajd lil Ċentru tal-Monitoraġġ tas-Sajd, se tikkwalifika għal kontribuzzjoni finanzjarja massima ta’ EUR 4 500 għal kull bastiment fi ħdan il-limiti stabbiliti fl-Anness IV.
2. Il-kontribuzzjoni finanzjarja għall-ispiża li ntefqet għax-xiri u t-twaħħil abbord il-bastimenti tas-sajd ta’ tagħmir ta’ l-ERS se tkun b’rata ta’ 75 % fi ħdan il-limitu ta’ l-EUR 4 500 pprovdut għalih fil-paragrafu 1.
3. Sabiex jikkwalifika għal kontribuzzjoni finanzjarja, it-tagħmir ta’ l-ERS għandu jissodisfa r-rekwiżiti stabbiliti skond ir-Regolament tal-Kunsill (KE) Nru 1966/2006 (4) u r-Regolament tal-Kummissjoni (KE) Nru 1566/2007 (5).
Artikolu 7
Proġetti pilota
L-ispiża mġarrba fil-proġetti pilota fuq teknoloġiji ta’ kontroll ġodda se tikkwalifika għal kontribuzzjoni finanzjarja ta’ 50 % ta’ l-ispiża eliġibbli fi ħdan il-limiti stabbiliti fl-Anness V.
Artikolu 8
Taħriġ
L-ispiża li ntefqet għall-programmi ta’ taħriġ u ta’ skambju ta’ l-impjegati taċ-Ċivil responsabbli għall-monitoraġġ tal-ħidmiet ta’ kontroll u ta’ sorveljanza fiż-żona tas-sajd għandha tikkwalifika għal kontribuzzjoni finanzjarja ta’ 50 % ta’ l-ispiża eliġibbli fi ħdan il-limiti stabbiliti fl-Anness VI.
Artikolu 9
Valutazzjoni ta’ l-ispiża
L-ispiża mġarrba għall-implimentazzjoni ta’ sistema għall-valutazzjoni ta’ l-ispiża li ntefqet għall-kontroll tal-Politika Komuni tas-Sajd għandha tikkwalifika għal kontribuzzjoni finanzjarja ta’ 50 % ta’ l-ispiża eliġibbli fi ħdan il-limiti stabbiliti fl-Anness VII.
Artikolu 10
Seminars u għodod tal-midja
L-ispiża li ntefqet fuq inizjattivi inklużi seminars u għodod tal-midja mmirati lejn iż-żieda ta’ għarfien fost is-sajjieda u l-partijiet l-oħra interessati bħall-ispetturi, il-prosekuturi pubbliċi u l-imħallfin, kif ukoll fost il-pubbliku ġenerali dwar il-ħtieġa tal-ġlieda kontra s-sajd irresponsabbli u illegali u dwar l-implimentazzjoni tar-regoli tal-Politika Komuni tas-Sajd, għandha tikkwalifika għal kontribuzzjoni finanzjarja ta’ 75 % ta’ l-ispiża eliġibbli fi ħdan il-limiti stabbiliti fl-Anness VIII.
Artikolu 11
Bastimenti u inġenji ta’ l-ajru ta’ l-għassa tas-sajd
1. L-ispiża relatata max-xiri u l-modernizzazzjoni tal-bastimenti u l-inġenji ta’ l-ajru użati għall-ispezzjoni u s-sorveljanza ta’ l-attivitajiet tas-sajd mill-awtoritajiet kompetenti ta’ l-Istati Membri se tikkwalifika, fi ħdan il-limiti stabbiliti fl-Anness IX, għal kontribuzzjoni finanzjarja ta’ 50 % ta’ l-ispiża eliġibbli mġarrba mill-Istati Membri.
2. Il-kontribuzzjoni finanzjarja speċifikata għal kull Stat Membru fl-Anness IX ġiet ikkalkulata abbażi ta’ l-utilizzazzjoni tal-bastimenti u l-inġenji ta’ l-ajru għall-ispezzjoni u s-sorveljanza kkonċernati bħala persentaġġ ta’ l-attività annwali totali tagħhom, kif iddikjarata mill-Istati Membri.
Artikolu 12
Din id-Deċiżjoni hija indirizzata lill-Istati Membri.
Magħmula fi Brussell, 29 ta’ Ottubru 2008.